‘ટાઈમ્સ ફેક્ટ ચેક’ ટીમે સૌથી પહેલા કેટલાક જાણીતા ઈતિહાસકારોનો સંપર્ક કર્યો. તેમણે જણાવ્યું કે, ઔરંગઝેબે ક્યારેય ચીન કે તિબેટ પર આક્રમણ કર્યું નથી. ઈતિહાસ અને સંશોધનની જાણકારી રાખતા અમારા સહયોગી ‘ટાઈમ્સ ઓફ ઈન્ડિયા’ના રિપોર્ટરે જણાવ્યું કે, ઔરંગઝેબે ચીન સાથે ક્યારે યુદ્ધ નથી કર્યું. તેમણે જણાવ્યું કે, ઔરંગઝેબ આસામના રસ્તે ચીન સુધી પહોંચવા ઈચ્છતો હતો અને તેના માટે તેણે પોતાના સુબેદાર મીર જુમલાને આસામ મોકલ્યો હતો. જુમલાએ 1662માં આસામના અહોમ વંશને હરાવ્યો, પરંતુ તે ત્યાં ફસાઈ ગયો અને એક વર્ષ આસામમાં રહ્યા બાદ તે પાછો હટી ગયો. ચીન અને મુગલ ભારત વચ્ચે સાંસ્કૃતિક અને ધાર્મિક આદાર-પ્રદાન જરૂર થયું, પરંતુ મુગલો દ્વારા ચીન સામે યુદ્ધ કરવા જેવું કંઈપણ થયું ન હતું.